Document ID: 32011R0955

EUROPA-PARLAMENTETS OG RÅDETS FORORDNING (EU) Nr. 955/2011
af 14. september 2011
om ophævelse af Rådets forordning (EF) nr. 1541/98 om dokumentation for oprindelsen af visse tekstilvarer henhørende under afsnit XI i den kombinerede nomenklatur og overgået til fri omsætning i Fællesskabet samt om betingelserne for, at denne dokumentation kan anerkendes, og om ændring af Rådets forordning (EØF) nr. 3030/93 om den fælles ordning for indførsel af visse tekstilvarer med oprindelse i tredjelande
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 207, stk. 2,
under henvisning til forslag fra Europa-Kommissionen,
efter fremsendelse af udkast til lovgivningsmæssig retsakt til de nationale parlamenter,
efter den almindelige lovgivningsprocedure (1), og
ud fra følgende betragtninger:
(1)
Ved Rådets forordning (EF) nr. 1541/98 (2) fastsættes de bestemmelser om dokumentation for oprindelsen af visse tekstilvarer med oprindelse i tredjelande, med hvilke Unionen har indgået bilaterale aftaler, protokoller eller andre arrangementer vedrørende tekstilvarer, og for tekstilvarer, i forhold til hvilke Unionen har indført et kontrolsystem for at overvåge tendenserne i importen af varer eller anvender særlige beskyttelsesforanstaltninger.
(2)
Siden forordning (EF) nr. 1541/98 blev vedtaget, har en række større ændringer fundet sted. Unionens importforanstaltninger for så vidt angår tekstilvarer henhørende under afsnit XI i den kombinerede nomenklatur er gradvist mindsket i antal og udstrækning og har nu karakter af levn, hvad angår såvel de omfattede positioner i den kombinerede nomenklatur som de berørte lande.
(3)
Ved artikel 26 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (3) fastsættes det, at toldmyndighederne i tilfælde af alvorlig tvivl kan kræve yderligere dokumentation for oprindelsen forelagt.
(4)
I alle tilfælde skal importerede varers oprindelsesland angives i rubrik nr. 34 i det administrative enhedsdokument, som udfyldes i overensstemmelse med vejledningen til det administrative enhedsdokument indeholdt i bilag 37 til Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (4). Denne angivelse underkastes de normale kontrolprocedurer, som omfatter toldmyndighedernes mulighed for om fornødent at kræve yderligere dokumentation fra sag til sag.
(5)
Forpligtelsen til på systematisk vis at forelægge yderligere dokumentation for oprindelse af de tekstilvarer, der henvises til i betragtning 1, står ikke længere i forhold til formålet, som er at supplere visse importforanstaltninger, der i sig selv praktisk talt ikke længere bruges. Denne forpligtelse påfører derfor de økonomiske aktører en unødig byrde.
(6)
I betragtning af at de pågældende tekstilvarer kan importeres uden begrænsninger, og at toldmyndighederne som nævnt i betragtning 4 kan kræve yderligere oplysninger, navnlig i tilfælde af tvivl om de importerede produkters oprindelse, er der ikke længere behov for at opretholde de yderligere administrative krav i forordning (EF) nr. 1541/98.
(7)
Forordning (EF) nr. 1541/98 bør derfor ophæves.
(8)
Rådets forordning (EØF) nr. 3030/93 (5), hvorefter beviset for oprindelse i henhold til forordning (EF) nr. 1541/98 i visse tilfælde kan accepteres, bør ændres i overensstemmelse hermed -
VEDTAGET DENNE FORORDNING:
Artikel 1
Forordning (EF) nr. 1541/98 ophæves.
Artikel 2
I forordning (EØF) nr. 3030/93 udgår andet punktum i artikel 1, stk. 6, første afsnit.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Strasbourg, den 14. september 2011.

Labels: 3
1